شارلۆت کوپەر

شارلۆت کوپەر (٢٢ی ئەیلوولی ١٨٧٠ - ١٠ی تشرینی یەکەمی ١٩٦٦) ژنە یاریزانی تێنسی سەرزەوی ئینگلیزی بوو کە پێنج نازناوی تاکەکەسی لە پاڵەوانێتی ویمبڵدۆن بەدەستھێنا و لە ساڵی ١٩٠٠ مەدالیای زێری ئۆڵۆمپیادی بەدەستھێنا. بەبردنەوەی مەدالیای زێر بووە یەکەم ژنە یاریزان کە مەدالیا لە ئۆلۆمپیاد بباتەوە ھەروەھا بووە یەکەم ژنە یاریزان لە یاریی تاکەکەسی دا مەدالیای زێری ئۆلۆَمپیاد وەربگرێت.

 ژیانی سەرەتایی و پیشە 
لە ٢٢ی ئەیلوولی ١٨٧٠ لە شاری والدھام لۆج لە ئینگلتەرا لەدایکبووە، کچە بچووکی ھێنری کوپەر و تێرێزا جۆرجیانا میلەر بووە. یەکەم نازناوی تاکەکەسی لە ساڵی ١٨٩٣ لە ئیلکلی بەدەستھێنا. لە نێوان ساڵانی ١٨٩٣ و ١٩١٧ بەشداری لە ٢١ پاڵەوانێتی ویمبڵدۆن کردووە. لە یەکەم دەرکەوتنیدا گەیشتە قۆناغی پێش کۆتایی پاڵەوانێتی تاکەکەسی کە تێیدا بە بلانچ بینگلی ھیلیارد دۆڕا. یەکەم نازناوی تاکەکەسی لە ساڵی ١٨٩٥ بەدەستھێنا، لە یاری کۆتایی پاڵەوانێتی ئۆڵ کۆمێرز لە ھێلین جاکسۆنی بردەوە. لەو یارییەدا لە ھەردوو کۆمەڵەکەدا بە ئەنجامی ٠–٥ دۆڕا بەڵام دواتر توانی بە کۆمەڵەی یەک لە دوای یەک سەرکەوتن بەدەستبھێنێت. لە ساڵی ١٨٩٦، بە سەرکەوتوویی بەرگری لە نازناوەکەی کرد بەرامبەر ئەلیس سیمپسۆن پیکەرینگ. لە نێوان ساڵانی ١٨٩٧ و ١٩٠١ نازناوەکان لە نێوان کوپەر ستێری (١٨٩٨، ١٩٠١) و بینگلی ھیلیارد (١٨٩٧، ١٨٩٩، ١٩٠٠) دابەشکران، بە گشتی ٥٣ یاری ئەنجامدا کە ئەوکات ژمارەیەکی پێوانەیی بوو بۆ درێژترین یاری کۆتایی تاکەکانی ژنان. لە ساڵی ١٩٠٨ وەک دایکی دوو منداڵ دوایین نازناوی تاکەکەسی بەدەستھێنا کاتێک لە یاری کۆتایی ئۆڵ کۆمێرز بە کۆمەڵەی یەک لە دوای یەک لە ئەگنێس مۆرتۆنی بردەوە دوای حەوت ساڵ لە تەمەنی ٣٧ ساڵیدا. تا ساڵی ١٩٩٠ خاوەنی ژمارەی پێوانەیی یەکەم ژنە یاریزان بوو کە لە ھەشت یاری کۆتایی تاکەکەسیدا بەشداریکردبێت. دواتر مارتینا ناڤراتیلۆڤا توانی لە نۆیاریی کۆتایی بەشداریی بکات و ژمارەی پێوانەی کۆپەر بشکێنێت.لە ئۆڵۆمپیادی ھاوینەی ساڵی ١٩٠٠ کە ژنان بۆ یەکەمجار بەشدارییان کرد، کوپەر سەرکەوتنی بەدەستھێنا لە پێشبڕکێی تاکەکەسی تێنس. لە ١١ی تەممووزی ١٩٠٠ لە یاری کۆتاییدا بە کۆمەڵەی یەک لە دوای یەک لە ئیڤۆن پرێڤۆست بردەوە و بووە یەکەم پاڵەوانی تێنسی ئۆڵۆمپیاد و ھەروەھا یەکەم پاڵەوانی تاکەکەسی ئۆڵۆمپیاد لەسەر ئاستی ژنان. لەگەڵ ڕیجیناڵد دۆھێرتی نازناوی دووانەی تێکەڵاوی بەدەستھێنا دوای سەرکەوتن لە یاری کۆتایی بەرامبەر ئیڤۆن پرێڤۆست و ھارۆڵد ماھۆنی. لە ساڵی ١٩٠١ نازناوی تاکەکانی لە پاڵەوانێتی ئەڵمانیا بەدەستھێنا، لە ساڵی ١٩٠٢ش پاڵەوانێتی سویسرای بەدەستھێنا. کوپەر تا تەمەنی ٥٠ ساڵی بەردەوام بوو لە یاریکردن لە پاڵەوانێتییەکان. کوپەر ستێری کە لە تەمەنی ٢٦ ساڵییەوە کەڕ بوو، لە ١٠ی تشرینی یەکەمی ١٩٦٦ لە تەمەنی ٩٦ ساڵیدا لە شاری ھێلێنسبورگ لە سکۆتلەندا کۆچی دوایی کرد.

 سەرچاوەکان 

پۆل:مردووانی ١٩٦٦
پۆل:لەدایکبووانی ١٨٧٠